b'\n_START_ARTICLE_\nComuna Gratia, Teleorman\n_START_SECTION_\nIstoric\n_START_PARAGRAPH_\nEste o foarte veche a\xc8\x99ezare, urme ale existentei umane aici dat\xc3\xa2nd din epoca de piatr\xc4\x83, m\xc4\x83rturie st\xc3\xa2nd \xc3\xaen acest sens numeroasele vase din piatr\xc4\x83 descoperite aici. Numele localit\xc4\x83\xc8\x9bii provine de la un pod de gratii aflat \xc3\xaen centrul comunei, peste r\xc3\xa2ul D\xc3\xa2mbovnic._NEWLINE_Denumirea satului Dr\xc4\x83ghinesti provine de la numele unui c\xc4\x83pitan al lui Mihai Viteazul, Barbu Draghinescu, c\xc4\x83ruia dup\xc4\x83 b\xc4\x83t\xc4\x83lia de la Neajlov, domnitorul \xc8\x9b\xc4\x83rii i-a d\xc4\x83ruit drept r\xc4\x83splat\xc4\x83 aceast\xc4\x83 mo\xc8\x99ie._NEWLINE_Denumirea satului Farcaseni provine de la numele stolnicului Radu Farcasanu, care a avut \xc3\xaen proprietate aceasta mo\xc8\x99ie. Acesta se trage dintr-o veche familie boiereasc\xc4\x83 din zona Romana\xc8\x9biului, jude\xc8\x9bul Olt. Str\xc4\x83mo\xc8\x99ul acestei familii boierul Farcasanu era membru al divanului domnesc al lui Constantin Br\xc3\xa2ncoveanu.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Gratia se ridic\xc4\x83 la 3.005 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 3.086\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (94,74%), cu o minoritate de romi (2,46%). Pentru 2,8% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (97,2%). Pentru 2,8% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.'